|  |  |
| --- | --- |
| Helse- og omsorgsdepartementet |  |
|   |  |
| Postboks 8011 Dep |  |
| 0031 Oslo |  |
|  | Vår fil: B18AA-018 |
|  | Vårt Arkiv: 402 |
|  | Saksbehandler: Arnfinn Aarnes |

 Oslo 22. juni 2018

**Forslag til ny forskrift om pasientjournal (pasientjournalforskriften)**

FFO viser til overnevnte forskrift, og vil med dette gi noen merknader til forslagene i høringsnotatet.

Forslaget til ny forskrift om pasientjournal, vil føre til slik FFO oppfatter til en bedre og mer entydig regulering av hvordan pasientopplysninger skal håndteres. Det vil også gi en styrking av personvernet.

FFO mener at helsepersonell skal ha rask tilgang til helseopplysninger uavhengig av hvor pasienten behandles. Det er imidlertid viktig å understreke at det kun skal gis de opplysningene som er nødvendig for å kunne yte helsehjelpen. FFO mener at reguleringen av tilgangen til helseopplysninger på tvers av behandlingsinstitusjoner må følges av gode løsninger for informasjonssikkerhet og personvernløsninger. FFO er derfor positiv til at ansvaret og rollen til databehandlingsansvarlig blir forsterket.

FFO er opptatt av at informasjonssikkerheten skal være så god som mulig, og vi mener at norm for informasjonssikkerhet ivaretar behovet for at behandling av helseopplysninger skjer på et forsvarlig sikkerhetsnivå.

**EUs personvernforordning**

FFO er fornøyd med at EUs personvernforordning legges til grunn for hvordan helseopplysninger skal ivaretas. Vi mener at det å erstatte melde- og konsesjonsplikten med plikter til dokumentasjon og konsekvensutredninger gir et tydeligere ansvar for dataansvarlige. I tillegg tror vi innføring av en plikt til å ha personvernombud for offentlige virksomheter og visse private behandlingsansvarlige vil virke positivt på etterlevelsen av forskriften. Samlet sett mener vi disse endringene vil kunne gi et styrket personvern.

**Dataansvarlig og databehandler**

EUs personvernforordning inneholder bestemmelser som skal sikre at pasientopplysningene er sikret. Det at dataansvarlig har fått utvidede plikter til å vurdere personvernkonsekvenser ved behandling av personopplysninger er etter FFOs oppfatning en styrking av informasjonssikkerheten. I tillegg får databehandlere etter personvernforordningen plikt til å bistå den dataansvarlige med etterlevelse av forordningen, noe vi mener er viktig.

**Til forslaget i høringsnotatet**

FFO er enig i forskriften skal inneholde personvernforordningens regler om dataansvar.

*Det fastslås at enhver behandling av helseopplysninger må kunne knyttes til en dataansvarlig.*

*Videre fastslås det at dersom to eller flere dataansvarlige i fellesskap fastsetter formålet og midlene for behandlingen av opplysningene, skal de være felles dataansvarlige. [[1]](#footnote-1)*

**Hvor detaljert skal forskriften regulere innholdet i journalen?**

Det er viktig at pasientjournalen inneholder alle sentrale opplysninger. Vi er usikre på om det er nødvendig med en så omfattende opplisting som skisseres i det alternative forslaget til presisering av innholdet. FFO er imidlertid enig i forslaget om å gruppere opplysningene slik eksemplet viser i alternativ forskriftsregulering av journalens innhold.

**Innsynsrett for pasienten**

Pasientenes rett til innsyn i egen pasientjournal er en lovfestet rett. Det er allikevel ikke alltid så enkelt å få innsyn, og det er tungvinte prosesser for å få tilgang. Det kan for eksempel være en terskel for mange pasienter å be om innsyn i egen journal hos fastlegen. Det må derfor etableres digitale løsninger der pasienten selv kan gå inn for å lese i egen journal. Siden dagens regelverk ikke regulerer hvordan pasienter skal få innsyn i egen pasientjournal angir EUs personvernforordning at den dataansvarlige bør gjøre det mulig å inngi anmodninger om innsyn elektronisk. Av fortalen punkt 64 står *det «Dersom det er mulig, bør den behandlingsansvarlige kunne gi fjerntilgang til et sikkert system der den registrerte kan få direkte tilgang til egne opplysninger»*

FFO er klar over at Helse Nord og helse Vest har systemer som kan håndtere sikker elektronisk tilgang til egen pasientjournal, og at de to andre regionale helseforetakene vil følge etter. Fastlegene er nok mye lenger unna det å kunne tilby elektronisk tilgang til journal, men det er et viktig prinsipp personvernforordningen trekker opp, at alle skal ha fjerntilgang til egne journalopplysninger. Vi er kjent med at det jobbes med å etablere løsninger som vil ivareta behovet for fjerntilgang til egne journalopplysninger.

**Tilgangsstyring**

God tilgangsstyring er helt nødvendig å etablere for å sikre at ikke helseopplysninger kommer på avveie. God tilgangsstyring er også helt sentralt for troverdigheten til helsetjenesten. FFO er fornøyd med at departementet gjennom reglene i ny forskrift skal bidra til at virksomhetene har teknologiske løsninger som sikrer god tilgangstyring. Departementet peker på oppbygging av en velfungerende sikkerhetskultur, som innebærer at de teknologiske løsningene må være tilpasset de betingelsene og organisatoriske virkelighet løsningen skal fungere i. FFO er enig i en slik vurdering.

**Autentisering**

Det må være sikkerhet for at helsepersonell som gis tilgang til helseopplysninger er den han eller hun utgir seg for å være. For å sikre dette er autentisering nødvendig for å bekrefte riktig person. FFO tror HelseID kan være en god løsning for sikker autentisering samtidig som den muliggjør engangspålogging i stedet for at helsepersonellet må logge seg på systemet hver gang de har behov for helseopplysninger.

Med vennlig hilsen

**FUNKSJONSHEMMEDES FELLESORGANISASJON**

Eva Buschmann /s Lilly Ann Elvestad/s

Styreleder generalsekretær

1. Forslag til ny forskrift om pasientjournal 3.4 s.22 [↑](#footnote-ref-1)